ພວກຜູ້ນໍາຈີນຖືກທ້າທາຍ ຫລາຍຂຶ້ນນັບມື້ ໂດຍຄວາມບໍ່ສະຫງົບ ທາງສັງຄົມ (ເບິ່ງວີດີໂອພາສາລາວ-ອັງກິດ ກັບສະໄລດ໌)
ເດືອນ​ຕຸລາ​ຜ່ານ​ມາ​ນີ້ ​ເກີດມີການ​ຂັດ​ແຍ້​ງກັນ​ດ້ານ​ພາສີທີ່​ເມືອງ Zhili ທາງພາກ​ຕາ​ເວັນ​ອອກ​ຂອງ​ຈີນ ​ແລະຈົນກາຍ​ເປັນ​​​ເຫດກໍ່​ຈະລາຈົນ
ຕະຫລອດໄລຍະນຶ່ງປີຜ່ານມານີ້ ພວກຜູ້ນໍາຈີນໄດ້ປະເຊີນກັບຄວາມບໍ່ພໍໃຈ ຂອງມະຫາຊົນເພີ່ມຂຶ້ນນັບມື້ ກ່ຽວກັບຫລາຍໆບັນຫາທີ່ສໍາຄັນ ໂຮມທັງຄວາມເປັນຫ່ວງໃນດ້ານສະພາບແວດລ້ອມແລະຄວາມປອດໄພດ້ານການຂົນສົ່ງ ບັນຫາຂັດແຍ້ງດ້ານແຮງງານ ແລະການກ່າວຫາກ່ຽວກັບການສໍ້ລາດບັງຫຼວງຢູ່ໃນເຂດທ້ອງຖິ່ນ ຮ່ອງຮອຍແຫ່ງຄວາມເປັນທຸກເປັນຮ້ອນຕ່າງໆນາໆ ທີ່ແຜ່ລາມອອກໄປຢ່າງກວ້າງຂວາງນີ້ ຄືຄວາມເປັນຫ່ວງລະດັບສູງຢ່າງນຶ່ງສໍາລັບພວກຜູ້ນໍາຈີນ ທີ່ກໍາລັງຕຽມສັບປ່ຽນພວກຜູ້ນໍາຄັ້ງໃຫຍ່ໃນປີ 2012 ຕໍ່ໜ້ານີ້ ຜູ້ສື່ຂ່າວວີໂອເອມີລາຍງານກ່ຽວກັບເລື່ອງນີ້ຈາກກຸງປັກກິ່ງ ດັ່ງທອງປານຈະນຳມາສະເໜີທ່ານ ພວກຊາວບ້ານໆ Wukan ທາງພາກຕາເວັນອອກສຽງໃຕ້ຂອງຈີນ ພາກັນຢືນຢັດຮ້ອງທຸກ ຕໍ່ພວກເຈົ້າໜ້າທີ່ ຊຶ່ງບໍ່ຄ່ອຍເຫັນເກີດຂຶ້ນນັ້ນ ເປັນເວລາຫລາຍເດືອນແລ້ວ ທີ່ພວກເຂົາເຈົ້າປະທ້ວງກ່ຽວກັບຂໍ້ກ່າວຫາທີ່ວ່າພວກເຈົ້າໜ້າທີ່ ຂອງພັກໃນເຂດທ້ອງຖິ່ນທັງຫລາຍສໍ້ລາດບັງຫລວງ ແລະໃນສິ່ງທີ່ພວກເຈົ້າເວົ້ານັ້ນກໍແມ່ນວ່າ ເປັນການຕົກລົງການຂາຍດິນໄຮ່ດິນນາຢ່າງຜິດກົດໝາຍໃຫ້ແກ່ພວກນາຍໜ້າຈັດສັນດິນ ແລະໝູ່ບ້ານ ວູຄານ ດັ່ງກ່າວນີ້ເປັນພຽງຕົວຢ່າງນຶ່ງຂອງຫລາຍໆບັນຫາທີ່ສ້າງຄື້ນຟອງແຫ່ງ ຄວາມບໍ່ສະຫງົບດ້ານສັງຄົມຢູ່ໃນຈີນ ໃນເດືອນຕຸລາຜ່ານມານີ້ ເກີດມີການຂັດແຍ້ງກັນດ້ານພາສີ ທີ່ເມືອງ Zhili ທາງ ພາກຕາເວັນ ອອກຂອງຈີນ ແລະຈົນກາຍເປັນເຫດກໍ່ຈະລາຈົນຂຶ້ນ ພວກນັກວິເຄາະການເມືອງກ່າວວ່າ ຖ້າຫາກວ່າພວກເຈົ້າໜ້າທີ່ທີ່ກ່ຽວຂ້ອງ ບໍ່ປະຕິບັດການ ເພີ່ມຕື່ມເພື່ອແກ້ໄຂບັນຫາຄວາມບໍ່ພໍໃຈຂອງມະຫາຊົນ ທີ່ກໍາລັງເພີ່ມຂຶ້ນນັບມື້ນັ້ນ ເຫດການ ກໍ່ຄວາມບໍ່ສະຫງົບກໍຈະຮ້າຍແຮງຕື່ມຂຶ້ນໄປອີກ ທ່ານ Hu Xingdou ອາຈານຄົນນຶ່ງປະຈໍາສະຖາບັນເທກໂນໂລຈີ່ ທີ່ກຸງປັກກິ່ງຫລື Beijing Institute of Technology ກ່າວວ່າ: ທ່ານ ຫລູ ສ້ຽວເຜັງ ນັກເສດຖະສາດຈີນ ກ່າວວ່າ ປະທານ ຫູ ຈິນເຖົາ ບໍ່ໄດ້ດຳເນີນການ ຫຍັງຫຼາຍເພື່ອຄວບຄຸມພວກເຈົ້າໜ້າທີ່ທ້ອງຖິ່ນໃນໄລຍະສິບປີຜ່ານມາ ແລະນັ້ນຈະເປັນ ສິ່ງທ້າທາຍທີ່ສໍາຄັນ ສໍາລັບຮອງປະທານ ສີ ຈິນ ຜິງ ເວລາທ່ານກ້າວຂຶ້ນມາສືບຕໍາແໜ່ງ ແທນປະທານຫູ ໃນປີໜ້ານີ້ ທ່ານນາງ Bonnie Glaser ນັກວິເຄາະກ່ຽວກັບຈີນປະຈໍາສູນກາງການສຶກສາຍຸດທະສາດ ແລະນາໆຊາດ ທີ່ນະຄອນຫລວງວໍຊິງຕັນດີຊີ ກ່າວວ່າ ຄວາມເປັນຫ່ວງຂອງການເຕີບໂຕ ທາງເສດຖະກິດຢູ່ຈີນຈະຊັກຊ້າລົງໃນປີໜ້ານີ້ ອາດເຮັດໃຫ້ສະຖານະການຮ້າຍແຮງຂຶ້ນຕື່ມ ໃນຂະນະທີ່ເສດຖະກິດຂອງຈີນເຕີບໃຫຍ່ຂະຫຍາຍໂຕນັ້ນ ພ້ອມດຽວກັນ ກໍເກີດມີຊົນຊັ້ນ ກາງເພີ່ມຫລາຍຂຶ້ນ ແລະກໍແມ່ນພວກຊົນຊັ້ນກາງນີ້ຫລະ ທີ່ພາກັນອອກປາກອອກສຽງ ທວງນັ້ນທວງນີ້ຈາກລັດຖະບານຫລາຍຂຶ້ນ ໃນເດືອນສິງຫາຜ່ານມານີ້ ປະຊາຊົນຫລາຍພັນຄົນຫລັ່ງໄຫລລົງສູ່ຖະນົນຫົນທາງ ທີ່ເມືອງ ດາລຽນ ທາງພາກຕາເວັນອອກສຽງເໜືອຂອງຈີນ ແລະປະເຊີນກັບພວກເຈົ້າໜ້າທີ່ ໂດຍ ທວງໃຫ້ປິດໂຮງງານເຄມີແຫ່ງນຶ່ງນັ້ນ ຊຶ່ງການປະທ້ວງຄັ້ງນັ້ນແມ່ນມີການເບິ່ງກັນຢ່າງກວ້າງ ຂວາງວ່າ ເປັນການໂຮມຊຸມນຸມຂອງພວກຊົນຊັ້ນກາງ ທ່ານ Barry Naughton ນັກເສດຖະສາດປະຈໍາມະຫາວິທະຍາໄລ California ທີ່ນະຄອນ San Diego ກ່າວວ່າ ເວລານີ້ລັດຖະບານຈີນແມ່ນເປັນຫ່ວງນໍາພວກຊົນຊັ້ນກາງນັ້ນຫລາຍ ທີ່ສຸດ ແລະທີ່ເມືອງດາລຽນ ຊຶ່ງໃນທີ່ສຸດກໍໄດ້ຮັບຄວາມເອົາໃຈໃສ່ຂອງພວກເຈົ້າໜ້າທີ່ ຄືລຸນຫລັງ ຈາກການປະທ້ວງຢູ່ທີ່ນັ້ນແລ້ວ ພວກເຈົ້າໜ້າທີ່ກໍຕົກລົງປິດໂຮງງານເຄມີແລະຍ້າຍໄປຕັ້ງ ຢູ່ບ່ອນອື່ນ